Þingræður haldnar á Alþingi Íslendinga

Frsm. meiri hl, fjh.- og viðskn. (Páll Pétursson): Herra forseti. Svo sem getið var um í nál. meiri hl., þá leggjum við fram brtt. hér við 3. umr. Það er í fyrsta lagi við 18. gr., að í stað 100 millj. komi 130 millj. Þetta er breyting á Framkvæmdasjóði fatlaðra. Við 26. gr. Í stað 428 millj. komi 465. Þetta er hækkun á Atvinnuleysistryggingasjóði. Og við 28. gr. Í stað 722,5 millj. komi 820 millj. Þetta er hækkun á Jöfnunarsjóði.



Herra forseti. Hv. 2. þm. Norðurl. v. Það ber nauðsyn til að vekja á því athygli að samþykkt þessa frv. dregur úr tekjum ríkissjóðs. En það kom fram hjá hv. 2. þm. Norðurl. v. að hann hefur af því nokkrar áhyggjur að þær séu ekki nægilega miklar. Ég sé litla nauðsyn bera til að samþykkja þetta frv. og tel með öllu áhættulaust að fella það.

Frsm. 1. minni hl. fjh.- og viðskn. (Svavar Gestsson): Herra forseti. Það frv. sem hér er á dagskrá gerir ráð fyrir því að hækka frádráttarheimildir fyrirtækja í fjárfestingarsjóð um 31% frá árinu 1986 til ársins 1987. Á þessu ári er frádráttur í fjárfestingarsjóð 700 millj. kr. og 30% hækkun á þeirri tölu eru 210 millj. kr. og skattur í ríkissjóð af þeirri tölu eru 105 millj. kr. Hér er till. um að lækka skatttekjur ríkisins á árinu 1987 um 105 millj. kr. Tilefnið er vafalaust hin góða afkoma ríkissjóðs á árinu 1987 sem hv. þm. Pálmi Jónsson og Guðmundur Bjarnason mega vera ákaflega stoltir af. Tilefnið er örugglega hin rausnarlegu framlög til verklegra framkvæmda í Norðurl. e., Norðurl. v. og á Suðurlandi. Tilefnið er örugglega það að félagslegar framkvæmdir eru geysimiklar á næsta ári og engin þörf á því að bæta við einni einustu krónu og sérstaklega er brýnt að mati stjórnarsinna að halda við svo sem kostur er öllum mögulegum skattsvikasmugum í kerfinu þannig að það sé nú alveg öruggt mál að það sé ekki stoppað upp í eina einustu smugu. Það er ástæða til þess að óska stjórnarliðinu til hamingju með þetta frv. og þessa glæsilegu frammistöðu. Svo kemur hv. þm. Páll Pétursson hér upp í nótt og segir: Staðan er þannig að ég hefði nú viljað sjá ríkissjóð með minni halla. En það er eins og venja er með Framsfl. Framsfl. segir þetta stundum en í næstu ræðu allt annað og reyndar hefur enginn náð annarri eins fullkomnun í þessu og formaður Framsfl., sem er bæði með og á móti máli í sömu setningunni aftur og aftur. Það er nokkuð til í því, hv. þm. , að ég var uppalinn þar um skeið og hv. þm. Páll Pétursson hefur á því vissa skýringu sem ég get ekki fallist á. Hér er sem sagt um að ræða enn einn þáttinn í stefnu ríkisstjórnarinnar að hygla fyrirtækjunum, fjölga skattsvikasmugum og það er á kostnað almennings, kostnað þeirra sem eiga að njóta hinnar félagslegu þjónustu. En einkum og sér í lagi hlýtur þetta að vera auðvelt mál fyrir leiðtoga Framsfl. á Vestfjörðum sem núna hefur tekið við því sæti af núv. hæstv. forsrh. og er ekki vafi á því að upphefð hans er slík að það má gera ráð fyrir því að hann leysi hæstv. forsrh. Steingrím Hermannsson af þegar næst verður kjörinn forsrh. fyrir Framsfl. í þeim flokki. Herra forseti. Hér er á ferðinni hluti af þeim alvarlegu staðreyndum sem við höfum verið að afgreiða síðustu sólarhringa, stórkostlegur halli á ríkissjóði, stórkostlegar erlendar lántökur sem stofna verðlagsmarkmiðum kjarasamninga í hættu. Þetta er eins og kórónan á því sköpunarverki sem liggur fyrir frá hæstv. ríkisstjórn síðustu dagana. Umræðu (atkvæðagreiðslu) frestað.